Document ID: 32003R1668

Komission Asetus (EY) N:o 1668/2003,
annettu 1 päivänä syyskuuta 2003,
neuvoston asetuksen (EY, Euratom) N:o 58/97 täytäntöönpanosta yritystoiminnan rakennetilastojen toimittamisessa noudatettavan teknisen muodon osalta sekä yritystoiminnan rakennetilastojen toimittamisessa noudatettavasta teknisestä muodosta annetun asetuksen (EY) N:o 2702/98 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yritystoiminnan rakennetilastoista 20 päivänä joulukuuta 1996 annetun neuvoston asetuksen (EY, Euratom) N:o 58/97(1), sellaisena kuin se on viimeksi muutettuna komission asetuksella (EY) N:o 1667/2003(2), ja erityisesti sen 12 artiklan viii kohdan,
sekä katsoo seuraavaa:
(1) Asetuksella (EY, Euratom) N:o 58/97 luotiin yhteinen järjestelmä yhteisön pankki- ja eläkerahastoalan rakennetta, toimintaa, tuloksia ja kilpailukykyä koskevien yhteisön tilastojen tuottamista varten.
(2) Yritystoiminnan rakennetilastojen toimittamisessa noudatettavasta teknisestä muodosta 17 päivänä joulukuuta 1998 annetulla komission asetuksella (EY) N:o 2702/98(3), sellaisena kuin se on muutettuna asetuksella (EY) N:o 1614/2002(4), säädettyä teknistä muotoa olisi muutettava ympäristökustannuksia koskevien tietojen toimittamisen helpottamiseksi. Asetuksella N:o 2702/98 määriteltiin tekninen muoto, jota on noudatettava toimitettaessa yritystoiminnan rakennetilastoja varten kerättäviä ominaisuustietoja, jotka on lueteltu asetuksen (EY, Euratom) N:o 58/97 yleisessä moduulissa sekä teollisuutta, kauppaa ja rakentamista koskevissa yksityiskohtaisissa moduuleissa. Kyseistä teknistä muotoa on tarpeen muuttaa, jotta voidaan ottaa huomioon lisätyt ympäristökustannuksia koskevat ominaisuustiedot sekä lisätty ympäristöalan osa-alueittain tehty jaottelu asetuksen (EY, Euratom) N:o 58/97 teollisuutta koskevan yksityiskohtaisen moduulin eräiden ominaisuustietojen osalta.
(3) On tarpeen määritellä asetuksen (EY, Euratom) N:o 58/97 liitteissä 6 ja 7 lueteltujen luottolaitoksia ja eläkerahastoja koskevien yritystoiminnan rakennetilastojen toimittamisessa noudatettava tekninen muoto, jotta jäsenvaltioissa voidaan tuottaa keskenään vertailukelpoisia ja yhdenmukaistettuja tilastoja, jotta voidaan pienentää virheiden mahdollisuutta tietojen toimittamisessa ja jotta voidaan nopeuttaa kerättyjen tietojen käsittelyä ja niiden saattamista käyttäjien saataville. On myös tarpeen määritellä luottolaitoksia ja eläkerahastoja koskevien yksityiskohtaisten moduulien omaisuustietojen toimittamista varten uusi tekninen muoto, sillä asetuksessa (EY) N:o 2702/98 yleisen moduulin sekä teollisuutta, kauppaa ja rakentamista koskevien yksityiskohtaisten moduulien ominaisuustietojen toimittamista varten määritelty tekninen muoto edellyttää erilaista tulosten jaottelua.
(4) Tässä asetuksessa säädetyt toimenpiteet ovat tilasto-ohjelmakomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 2702/98 liite tämän asetuksen liitteen I mukaisesti.
2 artikla
Asetuksen (EY, Euratom) N:o 58/97 9 artiklassa tarkoitettu tekninen muoto määritellään liitteen 6 osalta tämän asetuksen liitteessä II.
3 artikla
Asetuksen (EY, Euratom) N:o 58/97 9 artiklassa tarkoitettu tekninen muoto määritellään liitteen 7 osalta tämän asetuksen liitteessä III.
4 artikla
Jäsenvaltioiden on sovellettava tätä teknistä muotoa viitevuoden 2001 ja sitä seuraavien vuosien tietoihin, lukuun ottamatta liitteen 7 tietoja, joiden osalta tätä muotoa on sovellettava viitevuoden 2002 ja sitä seuraavien vuosien tietoihin.
5 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 1 päivänä syyskuuta 2003.

Labels: 12
4
19